Μπαρφλέρ

Η Μπαρφλέρ (γαλλ. Barfleur) είναι γαλλικό χωριό (παλαιότερα κωμόπολη) στο ανατολικό άκρο της χερσονήσου Κοταντέν στη Νορμανδία. Διοικητικά ανήκει στον νομό Μανς (Manche) της διοικητικής περιοχής της Νορμανδίας (Normandie). Οι κάτοικοί της ονομάζονται "Μπαρφλερέ" ή "Μπαρφλοτέ" (Barfleurais ή Barflotais αντίστοιχα) και ανέρχονται, σύμφωνα με την απογραφή του 2008, σε 667 άτομα.

Ιστορία
Το όνομα της κωμόπολης αναφέρεται για πρώτη φορά σε κείμενα του 9ου ή 10ου αιώνα. Παλαιότερες ονομασίες της ήταν Barbefloth (1066-77), Barbeflet (1163), Barbeflo (1175), 1198 Barflue (1227), Barefleu (1317) και σε λατινική μεταγραφή του 11ου αιώνα Barbatum fluctum.

Ο Ζοφρουά του Μόνμαουθ (Geoffroy de Monmouth) στο 9ο βιβλίο του συγγράμματός του Historia regum Britanniae (Ιστορία των Βρετανών Βασιλέων) αναφέρει την αναχώρηση του βασιλέα Αρθούρου της Μπαρφλέρ για να πολεμήσει μαζί με τους Αλλόβριγες τους Ρωμαίους.

Κατά τη διάρκεια της εκστρατείας των Νορμανδών κατά της Αγγλίας (1066) ήταν το λιμάνι που προτιμούσαν οι Νορμανδοί που αναχωρούσαν για την Αγγλία. Από το λιμάνι της Μπαρφλέρ ξεκίνησαν και τα στρατεύματα του Γουλιέλμου του Κατακτητή πριν τη Μάχη του Χέιστινγκς. Το γεγονός αυτό βρίσκεται αποτυπωμένο σε μετάλλιο καρφωμένο σε βράχο στο λιμάνι της κωμόπολης.

Το 1120 το βασιλικό πλοίο Blanche-Nef ναυάγησε στα ανοικτά της Μπαρφλέρ κτυπώντας σε ένα βράχο. Στο πλοίο επέβαινε ο γιος και διάδοχος του βασιλιά Ερρίκου του Α' της Αγγλίας Γκιγιώμ Αντελέν (Guillaume Adelin, αγγλικά αναφερόμενος ως "πρίγκηπας Ουίλιαμ" (prince William)). Το γεγονός αυτό προκάλεσε χάος στην αγγλική μοναρχία. Το ναυάγιο έγινε τόσο γρήγορα, ώστε μόνο δύο από τους επιβαίνοντες κατάφεραν να επιζήσουν: Ο τιμονιέρης, ένας νεαρός από τη Ρουέν, και ο Γκοντφρουά (Godefroi), γιος του ευγενούς Ζιλμπέρ ντε λ' Αιγκλ (Gilbert de l’Aigle). Ο Γκιγιώμ Αντελέν πνίγηκε. Το γεγονός αυτό σηματοδότησε το τέλος της δουκικής προτίμησης προς την Μπαρφλέρ και το λιμάνι της.

Στο τέλος του 12ου αιώνα ο Ριχάρδος ο Λεοντόκαρδος χρησιμοποίησε το λιμάνι της Μπαρφλέρ για να αναχωρήσει για την Αγγλία. Ο Ιωάννης ο Ακτήμων διέμεινε εκεί κατά τα χρονικά διαστήματα 5 - 10 Φεβρουαρίου και 15 - 17 Σεπτεμβρίου του 1200.

Το 1348 η κωμόπολη καταστράφηκε από τα αγγλικά στρατεύματα του Εδουάρδου του Γ'. Την ίδια τύχη είχε και κατά τον 15ο και τον 16ο αιώνα. Στις 27 Μαΐου 1692 έγινε η ναυμαχία της Μπαρφλέρ, στον θαλάσσιο χώρο ανοικτά της κωμόπολης, μεταξύ του Γαλλικού και του Ολλανδοβρετανικού στόλου, η οποία οδήγησε σε ήττα των Γάλλων.

Η Μπαρφλέρ παρέμεινε κωμόπολη με έντονα θαλάσσιο χαρακτήρα, καθώς η πλειοψηφία των κατοίκων της εξακολούθησε να έχει σχέση με τη θάλασσα και διαθέτοντας στόλο από μικρά αλιευτικά (κυρίως παράκτιας αλιείας). Το 1865 έγινε η πρώτη πόλη στη Γαλλία που απέκτησε σταθμό σωσιβίων λέμβων, που δημιουργήθηκε κατά τα πρότυπα των αντίστοιχων βρετανικών, καθώς η περιοχή έξω από το λιμάνι είναι επικίνδυνη για τη ναυσιπλοΐα. Για το σκοπό αυτό κατασκευάστηκε και ένα από τα σημαντικά αξιοθέατα της σημερινής Μπαρφλέρ, ο φάρος της Γκατεβίλ (Gatteville), ο δεύτερος υψηλότερος της χώρας, που προφυλάσσει τα σκάφη από τα ίδια βράχια στα οποία ναυάγησε το Blanche-Nef.

Κατά τον Β' Παγκόσμιο Πόλεμο η Μπαρφλέρ απελευθερώθηκε από τα αμερικανικά στρατεύματα στις 24 Ιουνίου 1944 χωρίς να δοθεί μάχη. Το λιμάνι της χρησιμοποιήθηκε από τους Συμμάχους για τη μεταφορά υλικών και τροφίμων.

Σημερινή εικόνα
Το χωριό βασίζει την οικονομία του κατά κύριο λόγο στην αλιεία. Είναι διάσημο για τα αλιεύματά του, στα οποία περιλαμβάνονται, εκτός από ψάρια, αστακοί, γαρίδες και ποικίλα οστρακόδερμα. Πιο διάσημο αλίευμά της είναι τα λευκά μύδια που αλιεύονται στην ανοικτή θάλασσα. Πρόσφατα το αλίευμα αυτό δέχθηκε ισχυρό πλήγμα, καθώς ο υπερπολλαπλασιασμός ενός γένους πλανγκτόν προκάλεσε ασφυξία στα μύδια.

Η κωμόπολη - σήμερα χωριό - της οποίας οι κάτοικοι από 2.675 το 1831 είναι σήμερα μόνον 667, έχει επίσης περιληφθεί στα "πιο όμορφα χωριά της Γαλλίας" (plus beaux villages de France) και δέχεται σχετικά μεγάλο αριθμό επισκεπτών που αποθαυμάζουν τη στιγμή της άφιξης των αλιευτικών, τον φάρο Gateville, τα τυπικά κτίσματα (οικίες) του χωριού, που χρονολογούνται από τον 17ο ως τον 19ο αιώνα και είναι κατασκευασμένα από γρανίτη με στέγη από σχιστόλιθο, τον ναό του Αγίου Νικολάου (Église Saint-Nicolas), κατασκευή του 17ου-19ου αιώνα, που αντικατέστησε τον παλαιότερο ναό, που καταστράφηκε από τα κύματα και τις παλίρροιες, καθώς και τον μεσαιωνικό περίβολο του ναού της Αγίας Αικατερίνης και τον κήπο των Αυγουστίνων (Jardin des Augustines).

Στην Μπαρφλέρ γεννήθηκε, επίσης, η Αγία Μαρί-Μαντλέν (κατά κόσμον Ζυλί Ποστέλ, γαλλ. Julie Postel) η οποία ίδρυσε το Τάγμα των Αδελφών της Αγίας Μαρίας Μαγδαληνής Ποστέλ.

Παραπομπές

Εξωτερικοί σύνδεσμοι 

Η επίσημη ιστοσελίδα της πόλης (γαλλικά)

Πόλεις της Νορμανδίας
Κοινότητες της Μάγχης